Ayumu Murase Akan Bawa Suara Amato Dalam Animasi “Mechamato”
Animasi Mechamato melangkah setapak kehadapan apabila berjaya mendapatkan pelakon suara Jepun bagi membawakan suara watak-watak utama dalam siri tersebut.  Menurut perkongsian penerbit Nizam Abd Razak di laman Facebook peribadinya, Ayumu Murase, pelakon suara Hinata dalam Haikyuu dan Venti dalam Genshin Impact, akan membawa suara untuk watak Amato dalam bahasa Jepun, manakala Yoshitsugu Matsuoka, pelakon suara Inosuke dalam Demon Slayer dan Xiao dalam Genshin Impact, akan membawa watak MechaBot.   Untuk watak-watak lain, Emiri Kato akan membawa watak Mara, Satomi Otani sebagai Deep dan Ryoko Shiraishi sebagai Pian.  Mechamato mengikuti kisah seorang kanak-kanak lelaki bernama Amato yang bertukar menjadi ‘master’ atau pengawal robot pemusnah Mechabot yang berkemampuan memekanikkan objek-objek. Bersama, mereka mengesan robot-robot lain yang berjaya melarikan diri dari penjara kapal angkasa yang terhempas di planet Bumi. Siri animasi 26-episod ini telah ditayangkan secara eksklusif di Cartoon Network (Saluran Astro 615 HD) pada 4 Disember yang lalu, dan disiarkan di lebih 20 negara termasuk Australia, New Zealand, dan Korea Selatan. Alih suara Jepun bagi siri animasi Mechamato akan disiarkan mulai 27 Mac di Cartoon Network Japan. 